OFS-export perluas perniagaan di Malaysia untuk pasaran Asia
KUALA LUMPUR: OFS-export LLC, sebuah syarikat dari Belarus yang terlibat dalam sokongan profesional dan pengoptimuman proses perniagaan untuk transaksi perdagangan telah menubuhkan pejabat perwakilan di Malaysia sebagai sebahagian daripada strateginya bagi memanfaatkan pasaran global, terutamanya Asia.  Pejabat di Kuala Lumpur, dibuka secara rasmi pada 2 Mei lepas sebagai pejabat perwakilan untuk rantau Asia, dikendalikan oleh Veles Trade Sdn Bhd dan Larch Overseas Sdn Bhd, yang mempunyai kepakaran dalam perniagaan logistik, perdagangan, import serta eksport.  Pengerusi syarikat-syarikat tersebut, Aleksandrs Zaicev berkata pada awalnya China merupakan pilihan yang logik untuk menempatkan pejabat perwakilannya. “Bagaimanapun, Malaysia agak menarik dari sudut aspek pentadbiran dan undang-undang, mentaliti rakyat serta budaya perniagaannya.  “Kami menyimpulkan bahawa kehadiran dalam bentuk syarikat Malaysia akan membolehkan kami berhubung dengan pelanggan di Asia,” katanya kepada Bernama. Zaicev menyatakan kumpulan syarikat global itu telah berada di pasaran selama hampir 20 tahun dan menggaji lebih daripada 1,000 orang.  “Sebagai sebuah syarikat global, pada masa ini kami juga mempunyai pejabat di Moscow (Rusia), Vilnius (Lithuania), Istanbul (Türkiye) dan Almaty (Kazakhstan).  “Rakan dagang utama kami adalah China, Taiwan, Thailand, Korea Selatan, Vietnam, Türkiye, Emiriyah Arab Bersatu dan lain-lain lagi,” katanya.  Beliau seterusnya menjelaskan bagi mengekalkan perniagaan, syarikat perlu hadir di kawasan yang mana pelanggan dan rakan kongsi mereka berada.  “Strategi yang kami laksanakan adalah untuk terus mendekati pelanggan dalam usaha menyediakan lebih banyak peluang perniagaan kepada mereka.  “Kami berada di Malaysia untuk berfungsi sebagai sokongan kepada perniagaan termasuk pelanggan sedia ada, dan kemudian selepas dua atau tiga bulan kami mungkin meneruskan pembangunan perniagaan baharu bagi syarikat kami,” katanya.  Sementara itu, pengarah urusan syarikat dan pemegang saham tempatan, Datuk Seri Dr Romona Murad, berkata terdapat permintaan kukuh bagi produk elektronik Malaysia, peralatan dapur dan produk minyak sawit. “Oleh itu, kami menggalakkan broker logistik, pengeluar dan pengedar dalam bidang tersebut untuk melibatkan kami. Kami juga kukuh dalam perniagaan logistik, perkhidmatan penghantaran kami adalah cepat dan kadarnya juga kompetitif,” kata beliau lagi. Romona menantikan hubungan perniagaan yang membuahkan hasil di Malaysia dan di luar negara.  “Saya yakin ekonomi Malaysia akan menjadi lebih baik tidak lama lagi dan syarikat kami mampu membawa pelabur asing masuk ke negara ini dan sebaliknya,” katanya. – Bernama 
See author's posts
